Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρόκειται να λάβει η Κοινότητα στο πλαίσιο της Επιτροπής Σύνδεσης η οποία συγκροτήθηκε με την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, όσον αφορά την έγκριση ενός χάρτη περιφερειακών ενισχύσεων βάσει του οποίου θα αξιολογηθούν οι περιφερειακές ενισχύσεις που χορηγεί η Βουλγαρία

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Το παρόν έγγραφο αποτελεί πρόταση έγκρισης ενός χάρτη περιφερειακών ενισχύσεων βάσει του οποίου θα αξιολογηθούν οι περιφερειακές ενισχύσεις που χορηγεί η Βουλγαρία.

Σύμφωνα με το άρθρο 64 παράγραφος 4 στοιχείο α) της ευρωπαϊκής συμφωνίας, τα μέρη αναγνωρίζουν ότι, κατά τα πρώτα πέντε έτη από την έναρξη ισχύος της εν λόγω συμφωνίας, οι περιφερειακές ενισχύσεις που χορηγεί η Βουλγαρία αξιολογούνται αφού ληφθεί υπόψη το γεγονός ότι η Βουλγαρία θεωρείται περιοχή όμοια με τις περιοχές της Κοινότητας που περιγράφονται στο άρθρο 87 παράγραφος 3 στοιχείο α) της συνθήκης για την ίδρυση της Ευρωπαϊκής Κοινότητας.

Στις 28 Φεβρουαρίου 2000, το Συμβούλιο Σύνδεσης ΕΕ-Βουλγαρίας εξέδωσε την απόφαση αριθ. 1/2001 σχετικά με την παράταση, για μία περαιτέρω πενταετία, του χαρακτηρισμού της Βουλγαρίας ως περιοχής εξομοιούμενης με τις περιοχές της Κοινότητας που περιγράφονται στο άρθρο 87 παράγραφος 3 στοιχείο α) της συνθήκης για την ίδρυση της Ευρωπαϊκής Κοινότητας. Η απόφαση εφαρμόζεται από την 1η Ιανουαρίου 1998.

Το άρθρο 2 της απόφασης αριθ. 1/2000 υποχρέωνε τη Βουλγαρία να υποβάλει στην Ευρωπαϊκή Επιτροπή, εντός έξι μηνών από την ημερομηνία έκδοσης της απόφασης, τα στοιχεία για το κατά κεφαλή ΑΕΠ, τα οποία έχουν εναρμονιστεί σε επίπεδο NUTS II. Σ' αυτή τη βάση, το Υπουργείο Οικονομικών της Βουλγαρίας και η Ευρωπαϊκή Επιτροπή αξιολόγησαν από κοινού την επιλεξιμότητα των περιοχών καθώς και τις μέγιστες εντάσεις ενίσχυσης των εν λόγω περιοχών για να καταρτιστεί ο χάρτης περιφερειακών ενισχύσεων σύμφωνα με τις κατευθυντήριες γραμμές της Κοινότητας για τις κρατικές ενισχύσεις περιφερειακού χαρακτήρα [1].

[1] ΕΕ C 74 της 10.3.1998, σ. 9.

Η κοινή αξιολόγηση στην οποία κατέληξαν το Υπουργείο Οικονομικών της Βουλγαρίας και η Ευρωπαϊκή Επιτροπή δείχνει ότι το κατά κεφαλή ΑΕΠ, υπολογιζόμενο σε μονάδες αγοραστικής δύναμης (ΑΕΠ/ΜΑΔ) σε όλες τις περιοχές NUTS επιπέδου ΙΙ στη Βουλγαρία είναι σημαντικά χαμηλότερο από το 60% του κοινοτικού μέσου όρου. Βάσει αυτών, και σύμφωνα με το άρθρο 4 παράγραφος 2 των κανόνων εφαρμογής των διατάξεων περί κρατικών ενισχύσεων της ευρωπαϊκής συμφωνίας, κρίνεται σκόπιμο να μην περιοριστεί η διάρκεια ισχύος του χάρτη περιφερειακών ενισχύσεων στις 31 Δεκεμβρίου 2000, ημερομηνία λήξης της προθεσμίας κατά την οποία η Βουλγαρία θεωρείται ως περιοχή εξομοιούμενη με τις περιοχές της Κοινότητας που περιγράφονται στο άρθρο 87 παράγραφος 3 στοιχείο α) της συνθήκης σύμφωνα με την απόφαση αριθ. 1/2000 του Συμβουλίου Σύνδεσης ΕΕ-Βουλγαρίας, της 28ης Φεβρουαρίου 2000. Αντίθετα, προτείνεται να επεκταθεί η διάρκεια ισχύος του χάρτη περιφερειακών ενισχύσεων μέχρι την ημερομηνία προσχώρησης ή μέχρι την 31η Δεκεμβρίου 2006, ανάλογα με το ποια ημερομηνία είναι προγενέστερη. Ο καθορισμός της 31ης Δεκεμβρίου 2006 ως τελικής ημερομηνίας είναι καθοριστικής σημασίας για να διατηρηθεί η συνέπεια με τους χάρτες των σημερινών κρατών μελών, όλοι εκ των οποίων (με εξαίρεση τον χάρτη της Γερμανίας) θα παύσουν να ισχύουν την ημερομηνία αυτή, καθώς και η συνέπεια με τον προγραμματισμό της στήριξης στο πλαίσιο των διαρθρωτικών ταμείων.

2. Σύμφωνα με τις κατευθυντήριες γραμμές της Κοινότητας για τις κρατικές περιφερειακές ενισχύσεις, στην περίπτωση περιοχών που εμπίπτουν στο άρθρο 87 παράγραφος 3 στοιχείο α) της συνθήκης, η ένταση της περιφερειακής ενίσχυσης δεν πρέπει να υπερβαίνει το 50% του καθαρού ισοδύναμου επιχορήγησης (ΚΙΕ), με εξαίρεση τις ιδιαίτερα απομακρυσμένες περιοχές όπου μπορεί να φθάσει το 65% του ΚΙΕ. Στις περιοχές NUTS επιπέδου II, οι οποίες είναι επιλέξιμες βάσει του άρθρου 87 παράγραφος 3 στοιχείο α), και των οποίων το κατά κεφαλή ΑΕΠ/ΜΑΔ είναι υψηλότερο από το 60% του κοινοτικού μέσου όρου, η ένταση της περιφερειακής ενίσχυσης δεν πρέπει να υπερβαίνει το 40% του ΚΙΕ, με εξαίρεση τις ιδιαίτερα απομακρυσμένες περιοχές όπου μπορεί να φθάσει το 50% του ΚΙΕ. Το ΑΕΠ/ΜΑΔ κάθε περιοχής, καθώς και ο κοινοτικός μέσος όρος που χρησιμοποιείται στην ανάλυση, πρέπει να αναφέρονται στο μέσο όρο των τριών τελευταίων ετών για τα οποία υπάρχουν διαθέσιμα στατιστικά στοιχεία.

Όλα τα προαναφερθέντα ανώτατα όρια δύνανται να αυξάνονται κατά 15 ποσοστιαίες μονάδες ακαθάριστου ισοδύναμου επιχορήγησης (ΑΙΕ) σε περίπτωση που η ενίσχυση χορηγείται σε μικρές και μεσαίες επιχειρήσεις [2].

[2] ΕΕ L 107 της 30.4.1996, σ. 4.

Τα προαναφερθέντα όρια συνιστούν ανώτατα όρια που ισχύουν για το σύνολο της ενίσχυσης όταν αυτή χορηγείται με ταυτόχρονη εφαρμογή περισσότερων καθεστώτων περιφερειακών ενισχύσεων, και ανεξάρτητα από το κατά πόσο προέρχεται από τοπικές, περιφερειακές, κρατικές ή κοινοτικές πηγές χρηματοδότησης. Κάτω από τα ανώτατα αυτά όρια, θα διασφαλιστεί ότι η ένταση της περιφερειακής ενίσχυσης προσαρμόζεται ώστε να αντανακλά τη σοβαρότητα και την ένταση των περιφερειακών προβλημάτων που αντιμετωπίζονται με τις ενισχύσεις. Η σοβαρότητα και η ένταση των περιφερειακών προβλημάτων πρέπει να αξιολογούνται εντός του ευρύτερου πλαισίου της Κοινότητας και των χωρών με τις οποίες έχουν συναφθεί ευρωπαϊκές συμφωνίες.

3. Η Βουλγαρία αποτελείται από επτά περιοχές NUTS επιπέδου II, εκ των οποίων καμία δεν διαθέτει κατά κεφαλήν ΑΕΠ/ΜΑΔ που υπερβαίνει το 60% του κοινοτικού μέσου όρου, σύμφωνα με τα στατιστικά στοιχεία που είναι διαθέσιμα για τα έτη 1998-2000.

4. Κατά συνέπεια, στον προτεινόμενο χάρτη περιφερειακών ενισχύσεων, όλες οι περιοχές NUTS επιπέδου II λαμβάνουν το καθεστώς του άρθρου 87 παράγραφος 3 στοιχείο α). Τα σχετικά επίπεδα κατά κεφαλήν ΑΕΠ/ΜΑΔ των επτά περιοχών επιπέδου NUTS II δεν αιτιολογούν καμία διαφοροποίηση των ανωτάτων ορίων έντασης των περιφερειακών ενισχύσεων.

5. Οι μέγιστες εντάσεις της ενίσχυσης που ισχύουν για έκαστη από τις προαναφερόμενες περιοχές, όπως εκτιμήθηκαν από κοινού από το Υπουργείο Οικονομικών της Βουλγαρίας και από την Ευρωπαϊκή Επιτροπή, είναι σύμφωνες με τις απαιτήσεις που καθορίζονται στις κατευθυντήριες γραμμές της Κοινότητας σχετικά με τις κρατικές περιφερειακές ενισχύσεις.

6. Η Επιτροπή υποβάλλει ως εκ τούτου την κοινή πρόταση στο Συμβούλιο και του ζητεί να εγκρίνει τη συνημμένη πρόταση απόφασης της Επιτροπής Σύνδεσης.

2003/0186 (ACC)

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρόκειται να λάβει η Κοινότητα στο πλαίσιο της Επιτροπής Σύνδεσης η οποία συγκροτήθηκε με την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, όσον αφορά την έγκριση ενός χάρτη περιφερειακών ενισχύσεων βάσει του οποίου θα αξιολογηθούν οι περιφερειακές ενισχύσεις που χορηγεί η Βουλγαρία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133, σε συνδυασμό με την πρώτη πρόταση του άρθρου 300(2), πρώτη υποπαράγραφο, πρώτη πρόταση και δεύτερη υποπαράγραφο.

την πρόταση της Επιτροπής.

Εκτιμώντας τα εξής:

(1) Οι Ευρωπαϊκές Κοινότητες και τα κράτη μέλη τους υπέγραψαν ευρωπαϊκή συμφωνία με τη Βουλγαρία το Μάρτιο του 1993.

(2) Σύμφωνα με το άρθρο 64 παράγραφος 4 στοιχείο α) της συμφωνίας, τα μέρη αναγνωρίζουν ότι, κατά τα πρώτα πέντε έτη από την έναρξη ισχύος της εν λόγω συμφωνίας, οι περιφερειακές ενισχύσεις που χορηγεί η Βουλγαρία αξιολογούνται αφού ληφθεί υπόψη το γεγονός ότι η Βουλγαρία θεωρείται περιοχή όμοια με τις περιοχές της Κοινότητας που περιγράφονται στο άρθρο 92 παράγραφος 3 στοιχείο α) της συνθήκης για την ίδρυση της Ευρωπαϊκής Οικονομικής Κοινότητας.

(3) Σύμφωνα με το άρθρο 4 παράγραφος 2 των κανόνων εφαρμογής των διατάξεων περί κρατικών ενισχύσεων της ευρωπαϊκής συμφωνίας, όπως θεσπίστηκαν με την απόφαση αριθ. 2/2001 του Συμβουλίου Σύνδεσης ΕΕ-Βουλγαρίας, της 23ης Μαΐου 2001, οι αρμόδιες για την παρακολούθηση αρχές αξιολογούν από κοινού τις μέγιστες εντάσεις ενίσχυσης και την ειδική περιφερειακή κάλυψη των περιοχών που είναι επιλέξιμες για κρατικές ενισχύσεις περιφερειακού χαρακτήρα. Υποβάλλουν κοινή πρόταση στην Επιτροπή Σύνδεσης, η οποία εκδίδει απόφαση προς το σκοπό αυτό.

(4) Σύμφωνα με το άρθρο 2 της απόφασης αριθ. 1/2001 του Συμβουλίου Σύνδεσης ΕΕ-Βουλγαρίας, της 28ης Φεβρουαρίου 2000, όσον αφορά την παράταση, για μια περαιτέρω πενταετία, του χαρακτηρισμού της Βουλγαρίας ως περιοχής εξομοιούμενης με τις περιοχές της Κοινότητας που περιγράφονται στο άρθρο 87 παράγραφος 3 στοιχείο α) της συνθήκης, η Βουλγαρία υποχρεούται, εντός έξι μηνών από την ημερομηνία έκδοσης της απόφασης να υποβάλει στην Ευρωπαϊκή Επιτροπή τα στοιχεία σχετικά με το κατά κεφαλή ΑΕΠ τα οποία έχουν εναρμονιστεί σε επίπεδο NUTS II.

(5) Το Υπουργείο Οικονομικών της Βουλγαρίας και η Ευρωπαϊκή Επιτροπή αξιολόγησαν από κοινού την επιλεξιμότητα των περιοχών καθώς και τις μέγιστες εντάσεις ενίσχυσης των εν λόγω περιοχών για να καταρτιστεί ο χάρτης περιφερειακών ενισχύσεων σύμφωνα με τις κατευθυντήριες γραμμές της Κοινότητας για τις κρατικές ενισχύσεις περιφερειακού χαρακτήρα [3].

[3] ΕΕ C 74 της 10.3.1998, σ. 9.

(6) Σύμφωνα με το άρθρο 4 παράγραφος 2 των κανόνων εφαρμογής, σε συνδυασμό με το άρθρο 2, τρίτη πρόταση, της απόφασης αριθ. 1/2000 του Συμβουλίου Σύνδεσης ΕΕ-Βουλγαρίας, μια κοινή πρόταση θα υποβληθεί στην Επιτροπή Σύνδεσης η οποία θα λάβει σχετική απόφαση.

(7) Σύμφωνα με τις κατευθυντήριες γραμμές της Κοινότητας για τις κρατικές ενισχύσεις περιφερειακού χαρακτήρα, οι όροι επιλεξιμότητας για τη χορήγηση της παρέκκλισης του άρθρου 87 παράγραφος 3 στοιχείο α) της συνθήκης πληρούνται εφόσον η περιοχή, ως γεωγραφική ενότητα NUTS επιπέδου II, έχει κατά κεφαλήν ΑΕΠ, υπολογιζόμενο σε μονάδες αγοραστικής δύναμης (ΑΕΠ/ΜΑΔ), κατώτερο του 75% του κοινοτικού μέσου όρου.

(8) Στην περίπτωση περιοχών που εμπίπτουν στο άρθρο 87 παράγραφος 3 στοιχείο α), η ένταση της περιφερειακής ενίσχυσης δεν πρέπει να υπερβαίνει το 50% του ΚΙΕ, με εξαίρεση τις ιδιαίτερα απομακρυσμένες περιοχές όπου μπορεί να φθάσει το 65% του ΚΙΕ. Στις περιοχές NUTS επιπέδου II που είναι επιλέξιμες βάσει του άρθρου 87, παράγραφος 3, στοιχείο α), και των οποίων το κατά κεφαλήν ΑΕΠ/ΜΑΔ είναι υψηλότερο από το 60% του κοινοτικού μέσου όρου, η ένταση της περιφερειακής ενίσχυσης δεν πρέπει να υπερβαίνει το 40% του ΚΙΕ, με εξαίρεση τις ιδιαίτερα απομακρυσμένες περιοχές όπου μπορεί να φθάσει το 50% του ΚΙΕ.

(9) Το ΑΕΠ/ΜΑΔ κάθε περιοχής, καθώς και ο κοινοτικός μέσος όρος που χρησιμοποιείται στην ανάλυση, πρέπει να παραπέμπουν στον μέσο όρο της τελευταίας τριετίας για την οποία υπάρχουν διαθέσιμα στατιστικά στοιχεία.

(10) Εντός των ορίων του 75% ΚΙΕ, όλα τα προαναφερθέντα ανώτατα όρια δύνανται να αυξάνονται κατά 15 ποσοστιαίες μονάδες ακαθάριστου ισοδύναμου επιχορήγησης (ΑΙΕ) σε περίπτωση που η ενίσχυση χορηγείται σε μικρές και μεσαίες επιχειρήσεις [4].

[4] ΕΕ L 107 της 30.4.1996, σ. 4.

(11) Τα προαναφερθέντα όρια έντασης των ενισχύσεων συνιστούν ανώτατα όρια που ισχύουν για το σύνολο της ενίσχυσης όταν αυτή χορηγείται με ταυτόχρονη εφαρμογή περισσότερων καθεστώτων περιφερειακών ενισχύσεων, και ανεξάρτητα από το κατά πόσο προέρχεται από τοπικές, περιφερειακές, κρατικές ή κοινοτικές πηγές χρηματοδότησης. Κάτω από τα ανώτατα αυτά όρια, η ένταση της περιφερειακής ενίσχυσης προσαρμόζεται ώστε να αντανακλά τη σοβαρότητα και την ένταση των περιφερειακών προβλημάτων που αντιμετωπίζονται με τις ενισχύσεις. η σοβαρότητα και η ένταση των περιφερειακών προβλημάτων πρέπει να αξιολογούνται εντός του ευρύτερου πλαισίου της Κοινότητας και των χωρών με τις οποίες έχουν συναφθεί ευρωπαϊκές συμφωνίες.

(12) Η Βουλγαρία αποτελείται από επτά περιοχές NUTS επιπέδου II, εκ των οποίων καμία δεν διαθέτει κατά κεφαλήν ΑΕΠ/ΜΑΔ που υπερβαίνει το 60% του κοινοτικού μέσου όρου, σύμφωνα με τα στατιστικά στοιχεία που είναι διαθέσιμα για τα έτη 1998-2000.

(13) Τα σχετικά επίπεδα κατά κεφαλήν ΑΕΠ/ΜΑΔ των επτά περιοχών επιπέδου NUTS II δεν αιτιολογούν καμία διαφοροποίηση των ανωτάτων ορίων έντασης των περιφερειακών ενισχύσεων.

(14) Οι μέγιστες εντάσεις της ενίσχυσης που ισχύουν για έκαστη από τις προαναφερόμενες περιοχές, όπως εκτιμήθηκαν από κοινού από το Υπουργείο Οικονομικών της Βουλγαρίας και από την Ευρωπαϊκή Επιτροπή, είναι σύμφωνες με τις απαιτήσεις που καθορίζονται στις κατευθυντήριες γραμμές της Κοινότητας σχετικά με τις κρατικές περιφερειακές ενισχύσεις.

ΑΠΟΦΑΣΙΖΕΙ:

Άρθρο μόνο

Η θέση που πρόκειται να λάβει η Κοινότητα στο πλαίσιο της Επιτροπής Σύνδεσης η οποία συγκροτήθηκε με την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, όσον αφορά την έγκριση του χάρτη περιφερειακών ενισχύσεων, βασίζεται στο σχέδιο απόφασης της Επιτροπής Σύνδεσης που επισυνάπτεται στην παρούσα απόφαση.

Βρυξέλλες, ......

Για το Συμβούλιο

Ο Πρόεδρος

ΠΑΡΑΡΤΗΜΑ

ΣΥΝΔΕΣΗ ΜΕΤΑΞΥ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΗΣ ΒΟΥΛΓΑΡΙΑΣ

- Η Επιτροπή Σύνδεσης -

ΑΠΟΦΑΣΗ ΑΡΙΘ. .../2002 ΤΗΣ ΕΠΙΤΡΟΠΗΣ ΣΥΝΔΕΣΗΣ

ΜΕΤΑΞΥ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ

ΚΑΙ ΤΩΝ ΚΡΑΤΩΝ ΜΕΛΩΝ ΤΟΥΣ, ΑΦΕΝΟΣ,

ΚΑΙ ΤΗΣ ΒΟΥΛΓΑΡΙΑΣ, ΑΦΕΤΕΡΟΥ,

της ...

σχετικά με την έγκριση χάρτη περιφερειακών ενισχύσεων βάσει του οποίου θα αξιολογηθούν οι περιφερειακές ενισχύσεις

που χορηγεί η Βουλγαρία

Η ΕΠΙΤΡΟΠΗ ΣΥΝΔΕΣΗΣ,

Έχοντας υπόψη:

την ευρωπαϊκή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου και, ιδίως, το άρθρο 64 παράγραφος 4 στοιχείο α).

το άρθρο 4 παράγραφος 2 των κανόνων εφαρμογής των διατάξεων περί κρατικών ενισχύσεων της ευρωπαϊκής συμφωνίας, όπως θεσπίστηκαν με την απόφαση αριθ. 2/2001 του Συμβουλίου Σύνδεσης ΕΕ-Βουλγαρίας, της 23ης Μαΐου 2001.

την απόφαση αριθ. 1/2000 του Συμβουλίου Σύνδεσης ΕΕ-Βουλγαρίας, της 28ης Φεβρουαρίου 2001, σχετικά με την παράταση, για μία περαιτέρω πενταετία, του χαρακτηρισμού της Βουλγαρίας ως περιοχής εξομοιούμενης με τις περιοχές της Κοινότητας που περιγράφονται στο άρθρο 87 παράγραφος 3 στοιχείο α) της συνθήκης για την ίδρυση της Ευρωπαϊκής Κοινότητας και, ιδίως, το άρθρο 2 τρίτη πρόταση.

Εκτιμώντας τα εξής:

(1) Το άρθρο 2 της απόφασης αριθ. 1/2000 υποχρέωνε τη Βουλγαρία να υποβάλει στην Ευρωπαϊκή Επιτροπή, εντός έξι μηνών από την ημερομηνία έκδοσης της απόφασης, τα στοιχεία για το κατά κεφαλήν ΑΕΠ, τα οποία έχουν εναρμονιστεί σε επίπεδο NUTS II.

(2) Το Υπουργείο Οικονομικών της Βουλγαρίας και η Ευρωπαϊκή Επιτροπή αξιολόγησαν από κοινού την επιλεξιμότητα των περιοχών καθώς και τις μέγιστες εντάσεις ενίσχυσης των εν λόγω περιοχών για να καταρτιστεί ο χάρτης περιφερειακών ενισχύσεων σύμφωνα με τις κατευθυντήριες γραμμές της Κοινότητας για τις κρατικές ενισχύσεις περιφερειακού χαρακτήρα [5].

[5] ΕΕ C 74 της 10.3.1998, σ. 9.

(3) Σύμφωνα με το άρθρο 4 παράγραφος 2 των κανόνων εφαρμογής, σε συνδυασμό με το άρθρο 2, τρίτη πρόταση, της απόφασης αριθ. 1/2000 του Συμβουλίου Σύνδεσης ΕΕ-Βουλγαρίας, μια κοινή πρόταση θα υποβληθεί στην Επιτροπή Σύνδεσης η οποία θα λάβει σχετική απόφαση.

(4) Σύμφωνα με τις κατευθυντήριες γραμμές της Κοινότητας για τις κρατικές ενισχύσεις περιφερειακού χαρακτήρα, οι όροι επιλεξιμότητας για τη χορήγηση της παρέκκλισης του άρθρου 87 παράγραφος 3 στοιχείο α) της συνθήκης πληρούνται εφόσον η περιοχή, ως γεωγραφική ενότητα NUTS επιπέδου II, έχει κατά κεφαλήν ΑΕΠ, υπολογιζόμενο σε μονάδες αγοραστικής δύναμης (ΑΕΠ/ΜΑΔ), κατώτερο του 75% του κοινοτικού μέσου όρου.

(5) Στην περίπτωση περιοχών που εμπίπτουν στο άρθρο 87 παράγραφος 3 στοιχείο α), η ένταση της περιφερειακής ενίσχυσης δεν πρέπει να υπερβαίνει το 50% του ΚΙΕ, με εξαίρεση τις ιδιαίτερα απομακρυσμένες περιοχές όπου μπορεί να φθάσει το 65% του ΚΙΕ. Στις περιοχές NUTS επιπέδου II που είναι επιλέξιμες βάσει του άρθρου 87, παράγραφος 3, στοιχείο α), και των οποίων το κατά κεφαλήν ΑΕΠ/ΜΑΔ είναι υψηλότερο από το 60% του κοινοτικού μέσου όρου, η ένταση της περιφερειακής ενίσχυσης δεν πρέπει να υπερβαίνει το 40% του ΚΙΕ, με εξαίρεση τις ιδιαίτερα απομακρυσμένες περιοχές όπου μπορεί να φθάσει το 50% του ΚΙΕ.

(6) Το ΑΕΠ/ΠΑΔ κάθε περιοχής και ο κοινοτικός μέσος όρος που πρόκειται να χρησιμοποιηθούν για την ανάλυση πρέπει να συνδέονται με τον μέσο όρο της τελευταίας τριετίας για την οποία υπάρχουν διαθέσιμα στατιστικά στοιχεία.

(7) Εντός των ορίων του 75% ΚΙΕ, όλα τα προαναφερθέντα ανώτατα όρια δύνανται να αυξάνονται κατά 15 ποσοστιαίες μονάδες ακαθάριστου ισοδύναμου επιχορήγησης (ΑΙΕ) σε περίπτωση που η ενίσχυση χορηγείται σε μικρές και μεσαίες επιχειρήσεις [6].

[6] ΕΕ L 107 της 30.4.1996, σ. 4.

(8) Τα προαναφερθέντα όρια έντασης των ενισχύσεων συνιστούν ανώτατα όρια που ισχύουν για το σύνολο της ενίσχυσης όταν αυτή χορηγείται με ταυτόχρονη εφαρμογή περισσότερων καθεστώτων περιφερειακών ενισχύσεων, και ανεξάρτητα από το κατά πόσο προέρχεται από τοπικές, περιφερειακές, κρατικές ή κοινοτικές πηγές χρηματοδότησης. Κάτω από τα ανώτατα αυτά όρια, η ένταση της περιφερειακής ενίσχυσης προσαρμόζεται ώστε να αντανακλά τη σοβαρότητα και την ένταση των περιφερειακών προβλημάτων που αντιμετωπίζονται με τις ενισχύσεις. η σοβαρότητα και η ένταση των περιφερειακών προβλημάτων πρέπει να αξιολογούνται εντός του ευρύτερου πλαισίου της Κοινότητας και των χωρών με τις οποίες έχουν συναφθεί ευρωπαϊκές συμφωνίες.

(9) Η Βουλγαρία αποτελείται από επτά περιοχές NUTS επιπέδου II, εκ των οποίων καμία δεν διαθέτει κατά κεφαλήν ΑΕΠ/ΜΑΔ που υπερβαίνει το 60% του κοινοτικού μέσου όρου, σύμφωνα με τα στατιστικά στοιχεία που είναι διαθέσιμα για τα έτη 1998-2000.

(10) Τα σχετικά επίπεδα κατά κεφαλήν ΑΕΠ/ΜΑΔ των επτά περιοχών επιπέδου NUTS II δεν αιτιολογούν καμία διαφοροποίηση των ανωτάτων ορίων των περιφερειακών ενισχύσεων.

(11) Οι μέγιστες εντάσεις της ενίσχυσης που ισχύουν για έκαστη από τις προαναφερόμενες περιοχές, όπως εκτιμήθηκαν από κοινού από το Υπουργείο Οικονομικών της Βουλγαρίας και από την Ευρωπαϊκή Επιτροπή, είναι σύμφωνες με τις απαιτήσεις που καθορίζονται στις κατευθυντήριες γραμμές της Κοινότητας σχετικά με τις κρατικές περιφερειακές ενισχύσεις.

ΑΠΟΦΑΣΙΖΕΙ :

Άρθρο 1

Το σύνολο της επικράτειας της Βουλγαρίας θεωρείται περιοχή επιλέξιμη για περιφερειακή ενίσχυση, εξομοιούμενη με τις περιοχές της Κοινότητας που περιγράφονται στο άρθρο 87 παράγραφος 3 στοιχείο α) της συνθήκης για την ίδρυση της Ευρωπαϊκής Κοινότητας.

Άρθρο 2

Τα ανώτατα όρια έντασης των περιφερειακών ενισχύσεων που εφαρμόζονται στη Βουλγαρία περιορίζονται στο 50% καθαρού ισοδύναμου επιχορήγησης.

Η μέγιστη ένταση ενίσχυσης που αναφέρεται στο άρθρο 2 παράγραφος 1 είναι δυνατό να αυξάνεται κατά 15 ποσοστιαίες μονάδες ακαθάριστου ισοδύναμου επιχορήγησης σε περίπτωση ενίσχυσης που χορηγείται σε μικρές και μεσαίες επιχειρήσεις [7].

[7] ΕΕ L 107 της 30.4.1996, σ. 4.

Τα μέγιστα όρια έντασης των περιφερειακών ενισχύσεων που αναφέρονται στο άρθρο 2 παράγραφοι 1 και 2, συνιστούν ανώτατα όρια που ισχύουν για το σύνολο των ενισχύσεων όταν αυτές χορηγούνται με ταυτόχρονη εφαρμογή περισσότερων καθεστώτων περιφερειακών ενισχύσεων, και ανεξάρτητα από το κατά πόσο προέρχονται από τοπικές, περιφερειακές, κρατικές ή κοινοτικές πηγές χρηματοδότησης.

Άρθρο 3

Η παρούσα απόφαση αρχίζει να ισχύει την ημέρα της έκδοσής της. Λήγει στις 31 Δεκεμβρίου 2006, ή την ημερομηνία προσχώρησης της Βουλγαρίας στην Ευρωπαϊκή Ένωση, ανάλογα με το ποια ημερομηνία είναι προγενέστερη.

Βρυξέλλες, ......

Για την Επιτροπή Σύνδεσης

Ο Πρόεδρος